Medietilsynet,

Kultur- og likestillingsdepartementet

Riksrevisjonen

Vår ref.: Deres ref: Sandnes

16596/ 5592 30.09.2022

**Bekymringsmelding fra A-Media AS vedrørende bruk av statsstøttemidler til utbygging av DAB-nett og anmodning om kontroll – Haugaland Kraft og Haugesund FK**

På vegne av A-Media AS meldes med dette bekymringsmelding om misbruk av statsstøttemidler innvilget til utbygging av DAB-nett i blokk 17 og 18 til fordel for FK Haugesund og Haugaland Kraft Fiber AS.

Undertegnede representerer A-Media AS.

A-Media AS v / Egil Martin Solberg har til orientering hatt kontakt med NKOM v / senioringeniør Øystein Karlsen, som har bekreftet at han vil ettergå aktuelle forhold påpekt av Solberg med tilknytning til dette DAB-nettet.

Medietilsynet, Kultur- og likestillingsdepartementet og Riksrevisjonen anmodes om å oppdatere seg på NKOMs undersøkelser i denne sammenheng, samt besørge at nødvendige undersøkelser blir gjennomført vedrørende denne saken, samt vurdere konsekvenser av undersøkelsesresultetet jf. særlig forskrift om tilskudd til lokale lyd- og bildemedier §§ 15 og 16.

**1. Kort gjennomgang av innvilgede søknader om statsstøtte 2016 – 2018**

Ved gjennomgang av søknader til Medietilsynet fra årene 2016 til 2018 fra hhv. FK Haugesund (2 søknader levert og innvilget i 2016, og 1 søknad innlevert 2016 og innvilget 2017) og Haugaland Kraft fiber (2017-2019) fremkommer det at det er innvilget kr. 950 000,- til FK Haugesund og kr. 1 600 000,- til Haugaland Kraft Fiber, altså samlet kr. 2 550 000,- for årene 2016 – 2019. Alle innvilgede tilskudd har vært investeringstilskudd til utbygging av DAB i lokalblokkene 17 og 18.

Satt opp kronologisk forholder det seg slik:

**15.4.2016** søkte FK Haugesund om investeringstilskudd til bygging av DAB nett i både region 17 og region 18, ved to separate søknader. Av søknaden fremgår det at:

* Mål er å starte lokalsendinger fra 1.1.17.
* FK Haugesund er anleggskonsesjonær.
* Haugaland Kraft er samarbeidspartner, og har ansvar for prosjektledelse, stiller med antennemaster og ansvar for sendenettet.
* Sendere skal settes opp på Alvanut og Midhhaugen.
* Man skal være klar for regulære sendinger med egne radiokanaler 2.1.17.
* Det pågår dialog med komersielle konkurrenter og nisjekanaler om å sende på dette nettet.

Vedtak om å innvilge 2 X kr. 300 000,- fattes 30.6.2016. Av vedtaket fremgår:

* 50 % utbetales etter innvilget søknad. Det resterende utbetales når prosjektet er gjennomført og Medietilsynet har mottatt dokumentasjon på gjennomføringen.
* Tilskuddsmidlene gis til første fase i prosjektet, etablering av senderenheter og mux.

**20.12.2016** Sendes ny søknad om investeringstilskudd til bygging av DAB nett fra FK Haugesund. Man søkte da om tilskudd for region 17 og 18 samlet. Av søknaden fremgår:

* Det søkes om midler til etablering av to sendere til for å dekke inn «dekningsskygge» særlig på Mosterøy og Bremnes.
* Driftsansvarlig for nettet er Haugaland Kraft.
* Sender på Alvanut og Midthaugen anføres etablert, i tillegg til Haugesund sentrum.
* Det bedyres at man søker samarbeid med andre lokalradioer ihht. kriteriene for tildeling.

Vedtak om å innvilge kr. 350 000,- fattes 28.2.2017.

* Som ved første innvilgelse utbetales 50 % ved vedtak, og resten ved gjennomført prosjekt og når Medietilsynet mottar dokumentasjon.
* Gjelder etablering av senderenheter og mux.

**Etter dette sender FK Haugesund dokumentasjon som angivelig skal vise at man har fulgt kriterier og betingelser for innvilget statsstøtte i brev 15.6.2017.** Til dette bemerkes det at det ikke synes mottatt noen dokumentasjon for at senderne man har søkt om tilskudd til å etablere egentlig er etablert – her synes man å ha lagt til grunn FK Haugesunds anførsler uten noen innvendinger eller krav om dokumentasjon.

Videre ser man ut til ukritisk å ha lagt til grunn at FK Haugesund rent faktisk hadde en dialog og ga tilbud om å sende på deres DAB-nett til konkurrenter og andre lokalradiostasjoner.

**Etter dette skiftet konsesjonær for region 17 og 18 til FK Haugesunds nære samarbeidspartner på DAB, og den part som allerede var ansvarlig for drift på nettet, og hadde tilbudt det meste av infrastruktur til nettet, Haugaland Kraft Fiber.**

**29.11.2017 sendes således ny søknad om statstøtte til utbygging av DAB nett for region 17 og 18, denne gang fra Haugaland Kraft Fiber.** Av søknaden fremgår:

* Nå beskrives «stort behov» for å bygge ut et større område, og det anføres at større og bedre dekning vil gjøre nettet mer attraktivt for potensielle leietakere og bidra til lønnsomhet.
* Sveio, Karmøy, Ølen, Etne, Skjold og Husnes prioriteres.

Vedtak om innvilgelse av kr. 600 000,- fattes 8.3.18, og det gis tilskudd til bygging av tre sendere.

* Vektlagt at anleggskonsesjonær kan inngå langsiktige og forpliktende samarbeid med lokalradioer.
* 50 % utbetales på vedtakstidspunkt, det resterende utbetales ved ferdigstillelse.

**1.11.2018** Sendes ny søknad om statsstøtte til utbygging av DAB-nettet fra Haugaland Kraft Fiber AS. I søknaden:

* Konstateres at DAB lokalradio nå er bygget ut rundt Haugesund og Stord, men vises igjen til «stort behov» for å bygge ut til å dekke flere steder i konsesjonsområdet.
* Vises til innvilget statsstøtte i 2018, og angis at arbeid med utbygging av Karmøy og Sveio er i gang, men ikke ferdigstilt.
* Denne gang søkes det om støtte til å bygge ut Ølen, Etne og Sør-Karmøy.

Av oversikt over investeringstilskudd for Lokale lyd- og bildemedier fremkommer det at Haugaland Kraft Fiber AS fikk tildelt kr. 1 000 000,- i investeringstilskudd i forbindelse med denne senderen.

**Oppsummert**

Oppsummert er det innvilget samlet kr. 2 550 000,- i statsstøtte til utbygging av DAB for lokalradio i region 17 og 18. Det er vektlagt ved innvilgelse at anleggskonsesjonær kan inngå langsiktige og forpliktende samarbeid med lokalradioer, og så vel FK Haugesund som Haugaland Kraft Fiber har bedyret at de er i dialog med, og vil arbeide for, at lokalradiostasjoner og nisjekanaler, herunder konkurrenter, tilbys å sende på deres nett.

Videre trekkes det frem i søknadene om statsstøtte at Haugaland Kraft Fiber har driftsansvar, og at det foreligger kompetanse til drift hos samarbeidspartnere.

Sett hen til dette, skulle man tro at region 17 og 18 gjennom denne rommelige statsstøtten skulle være sikret god DAB-dekning for lokalradio, og at det var etablert og vedlikeholdt sendere på følgende steder:

* Alvanut.
* Midthaugen.
* Haugesund sentrum.
* Mosterøy.
* Bremnes.
* Karmøy.
* Sveio.
* Ølen.
* Etne.
* Sør-Karmøy.

I tillegg skulle det være å forvente at senderne var i drift, og at de eksisterende lokalradioene i området faktisk har blitt tilbudt å sende på aktuelle nett.

**Status i dag – 4 DAB-sendere i drift i region 17 og 18 av de det er søkt statsstøtte for bygging av i årene 2016 – 2018**

A-Media AS, som selv står for betydelig utbygging av DAB-nett og innehar all nødvendig kompetanse til slik utbygging, ser med sterk bekymring på bruken av de innvilgede statsstøttemidlene til utbygging av DAB-nett i region 17 og 18 i perioden der FK Haugesund og Haugaland Kraft Fiber AS har vært konsesjonær.

Undersøkelse fra A-Media AS v / Egil Martin Solberg viser at 7 av de senderne det er søkt midler om å bygge, er innrapportert til å være i drift til NKOM.

Videre viser en dekningsanalyse av nettet FK Haugesund og Haugaland Kraft Fiber har fått innvilget statsstøtte til utbygging av, viser at kun 4 DAB-sendere er i drift. Dekningsanalysen er utført av Solberg, som innehar ekomnet-autorisasjon, og som har teknisk utstyr for detaljerte målinger av DAB-nett.

**Bilag 1:** Rapport etter undersøkelser av DAB-nett fra Egil Martin Solberg.

Videre opplyser Solberg at dekningen i området fra dette nettet er ustabil eller helt fraværende i størsteparten av det området man fra tidligere konsesjonærs side bedyret at skulle være god. Nettet er således ubrukelig for lokalradioene, og det vil ifølge Solberg være en omfattende jobb å få dette nettet operativt på et fornuftig nivå.

Så er det slik at søkerne overfor Medietilsynet har tilbudt revisorrapporter som dokumentasjon for at senderne er bygget. Det bemerkes her kort at revisorrapporter ikke belyser hvorvidt senderne er bygget eller i drift – hvis ikke nettet sender, må man ta utgangspunkt i at nettet ikke fungerer. Sett hen til de lovnader og forutsetninger både søker og Medietilsynet har lagt til grunn i forbindelse med søknadsprosess og vedtak, bør man derfor oppfatte dette til å være grunn til å undersøke nærmere hvordan den innvilgede statsstøtten er benyttet.

Det forhold at det er utbetalt kr. 2 550 000,- til utbygging av 10 sendere i region 17 og 18, og at det kun er 4 sendere i drift i et – totalt sett – ubrukelig DAB-nett, vil være sterkt skadelig for de lokalradioene som ønsker å sende på DAB i dette området.

Videre vil det være en forutsetning for eksistens for aktuelle lokalradioer at det foreligger et fungerende DAB-nett.

Ved å omsøke og få innvilget en så betydelig sum til utbygging av DAB nett i regionen, *uten å makte eller ønske å bygge et slikt nett*, har konsesjonærene disponert på en måte som truer lokalradiostasjonene i region 17 og 18s muligheter til å få på plass et fungerende DAB nett de kan sende fra, og med håp om å treffe sine lyttere, da eventuelle utbyggere med ambisjoner om å etablere et *fungerende* slikt sendenett, vil måtte belage seg på å bli møtt med at det allerede er innvilget betydelige midler til utbygging i region 17 og 18.

A-Media AS og Egil Martin Solberg er sterkt engasjert i utbygging av DAB-nett for lokalradioene, og har vist tydelig engasjement gjennom hele perioden det har vært tema å innvilge statsstøtte til dette. Etter A-Media AS’ oppfatning må de faktiske forhold rundt de omsøkte senderne nå undersøkes grundig, og man må utrede hva den innvilgede statsstøtten rent faktisk har gått til, slik at man unngår at hele formålet med statsstøtten for region 17 og 18 undergraves på en måte som vil true aktuelle lokalradiostasjoners eksistens.

**Sakens rettslige side**

Medietilsynets vedtak om innvilgelse av statsstøtte til utbygging av DAB-nett til lokalradio er hjemlet i forskrift om tilskudd til lokale lyd- og bildemedier.

I henhold til forkriftens §15 har Medietilsynet ansvar med kontroll med tilskuddsmottakers rapportering, og ihht. annet ledd kan Medietilsynet, departementet og Riksrevisjonen iverksette kontroll med at midlene nyttes etter forutsetningene.

Etter A-Media AS’ klare oppfatninger har aktuelle parter med dette mottatt mer en tilstrekkelig informasjon til å fatte en klar mistanke om at innvilgede midler *ikke* er benyttet slik søker har anført i søknader og innrapporteringer. Det anmodes med dette om at det iverksettes kontroll av om innvilgede midler med samlet kr. 2 550 000,- er benyttet ihht. forutsetningene. Det vises også i denne sammenheng til NKOMs pågående undersøkelser, som mottakerne av dette brev oppfordres til å holde seg oppdatert på utfallet av.

Etter A-Media AS’ oppfatning må en kontroll i denne saken også omfatte kontroll med at DAB-senderne faktisk eksisterer, at de er i drift, at de *kan* være operative, og at de får det nødvendige vedlikehold fra anleggseiere. Videre bør det føres kontroll med hvilke lokalradiostasjoner som konsesjonærene rent faktisk har vært i dialog med om å sende på aktuelle nett.

Etter A-Media AS’ oppfatning er det gitt uriktige opplysninger i forbindelse med søknadene om utbygging i dette tilfelle. Med dette meldes det således bekymring om dette, og det oppfordres at mottakerne av dette brev holder seg oppdatert på NKOMs kontroller, samt at man besørger gode og grundige undersøkelser av faktum i dennesaken, jf. forskriften § 15. Avhengig av resultatene av undersøkelsene bes det videre om vurdering om ileggelse av sanksjoner, jf. forskriften § 16.

Med vennlig hilsen

Gullik Maudal Huseby

advokat